R120 miljoen vir waterprobleme - ’n druppel in emmer | News24
R120 miljoen vir waterprobleme - ’n druppel in emmer
Die minister van water en sanitasie, Nomvula Mokonyane (naaslinks), gister by die Nooitgedacht- waterskema naby Sunlands. Links verduidelik Barry Martin, direkteur van water en sanitasie, hoe alles werk. Naasregs staan Fikile Xasa, Oos-Kaapse LUR vir
Daar is lig in die tonnel dat uitbreidings aan die Nooitgedacht-waterskema, wat meer water van die Gariepdam na die Nelson Mandelabaai-metropool sal bring, ’n werklikheid gaan word.
Nomvula Mokonyane, minister van water en sanitasie, het Maandag aangekondig die regering gaan onmiddellik R120 miljoen beskikbaar stel om die bedrag wat nodig is vir die werk, aan te vul.
Dié R120 miljoen blyk egter die spreekwoordelike druppel aan die emmer te wees, want Die Burger het in 2011 al berig dat die metro-munisipaliteit R1,6 miljard van die nasionale regering versoek het vir ’n ontsoutingsaanleg (R750 miljoen), die bespoediging van die Nooitgedacht-pypleiding (R650 miljoen), die sink van boorgate (R100 miljoen), die herstel van lekplekke by skole (R50 miljoen) en die nagaan van lekplekke elders (R20 miljoen).
Gister het Mokonyane gesê daar is ook planne om die emmertoiletstelsel, wat nog in dele van die metro voorkom, in die 2015-’16-boekjaar te vervang.
Die R120 miljoen vir die uitbreidings aan die Nooitgedacht-waterskema is om die metro se waterprobleme op te los.
“Ons is hier in Nelson Mandelabaai om onder meer ons programme vir die 2015-’16-boekjaar te loods, asook ander skemas wat moet bydra tot die beskikbaarheid van water in die metro,” het Mokonyane gesê.
Die vervanging van die emmerstelsel sal volgens haar met die ondersteuning van minister Pravin Gordan en met die samewerking van die metro-munisipaliteit aangepak word “sodat volhoubare oplossings vir hierdie kritieke water- en sanitasieprobleme gevind kan word”.
“Ons ondersoek ook die skaarsheid en besparing van water in die metro, veral omdat verliese tans op 33% te staan kom.”
Sy het bygevoeg daar moet ook gekyk word na die hoë onttrekkingsyfer van water uit die metro se opgaardamme. Sy glo dat haar departement die metro kan bystaan om dié onttrekkings te verminder.
“Ons moet die verskillende gemeenskappe aanmoedig om water op ’n meer verantwoordelike manier te gebruik. Voldoende watervoorsiening in Nelson Mandelabaai is en bly ’n uitdaging,” het sy benadruk